Svm̾zit ich froͤwe mich din
Svm̾zit ich froͤwe mich din·
dc ich mag beſchowē·
eine ſuͤſſe ſeld̾in·
mines h̾zen frǒwe
eine dirne div nah krute·
gat die han ich zeinē trute·
mir erkoꝛn·
ich bin ir zedienſt erboꝛn·
wart vmbe dich·
ſw̾ v̾holne mīne d̾ huͤte ſich·

Si was mir den wint̾ lang
voꝛ v̾ſperret leid̾·
nv nimt ſi vf die heide ir gang
in des meiē kleider·
da ſi blůmē zeinē kranze·
bꝛichet dē ſi zv̊ dem tāze
tragē wil·
da gekoſe ich mit ir vil·
wart vmbe dich·
ſw̾ v̾holne mīne d̾ huͤte ſich·

Ich froͤwe mich der liebē ſtunt·
ſo ſi gat zē gartē·
vn̄ ir roſe rot̾ mvnt
mich ir heiſſet wartē·
ſo wirt hohe mir ze mv̊te·
wā ſi iſt vſ ir můt̾ hůte
dāne wol·
voꝛ der ich mich huͤtē ſol·
wart vmbe dich·
ſw̾ v̾holne mīne d̾ huͤte ſich·

Sit dc ich mich huͤtē ſol·
voꝛ ir mv̊t̾ lage·
h̾zelieb dv tů ſo wol·
balde es mit mir wage·
bꝛich den truz vn̄ al die hůte·
wā mir iſt des wol zemv̊te·
vn̄ ſol ich lebē·
dir ſi lib vn̄ gv̊t gegebē·
wart vmbe dich·
ſw̾ v̾holne mīne d̾ huͤte ſich·

Steimar hoͤhe dinē mv̊t·
wirt mir dú vil here·
ſi iſt ſo húbeſch vn̄ ſo gůt·
dv haſt ir iemer ere·
dv biſt an dē beſtē teile·
der zer w̾lte froͤidē heile·
hoͤꝛen ſol·
des wirſtv gew̾t da wol·
wart vmbe dich·
ſw̾ v̾holne mīne d̾ huͤte ſich·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse